**Университетска болница „Лозенец“ се включва в инициативата**

**„Заедно срещу рака на дебелото черво“**

*Гастроентеролози от болницата ще преглеждат напълно безплатно пациенти с положителни тестове в периода на кампанията*

От 11 ноември, **в рамките на програмата** за скрининг за рак на дебелото черво, организирана от **Фондация „Лъчезар Цоцорков“,** специалисти от **Отделението по гастроентерология в** [**УМБАЛ „Лозенец“**](https://www.lozenetz-hospital.bg/%D0%9D%D0%BE%D0%B2%D0%B8%D0%BD%D0%B8/%D0%A3%D0%BD%D0%B8%D0%B2%D0%B5%D1%80%D1%81%D0%B8%D1%82%D0%B5%D1%82%D1%81%D0%BA%D0%B0-%D0%B1%D0%BE%D0%BB%D0%BD%D0%B8%D1%86%D0%B0--%D0%9B%D0%BE%D0%B7%D0%B5%D0%BD%D0%B5%D1%86--%E2%80%93-%D0%BF%D0%B0%D1%80%D1%82%D0%BD%D1%8C%D0%BE%D1%80-%D0%BD%D0%B0-%D0%A4%D0%BE%D0%BD%D0%B4%D0%B0%D1%86%D0%B8%D1%8F--%D0%9B%D1%8A%D1%87%D0%B5%D0%B7%D0%B0%D1%80-%D0%A6%D0%BE%D1%86%D0%BE%D1%80%D0%BA%D0%BE%D0%B2--%D0%B2-%D0%B8%D0%BD%D0%B8%D1%86%D0%B8%D0%B0%D1%82%D0%B8%D0%B2%D0%B0%D1%82%D0%B0--%D0%97%D0%B0%D0%B5%D0%B4%D0%BD%D0%BE-%D1%81%D1%80%D0%B5%D1%89%D1%83-%D1%80%D0%B0%D0%BA%D0%B0-%D0%BD%D0%B0-%D0%B4%D0%B5%D0%B1%D0%B5%D0%BB%D0%BE%D1%82%D0%BE-%D1%87%D0%B5%D1%80%D0%B2%D0%BE-/n174) **ще преглеждат безплатно пациенти с положителен резултат от скрининговите тестове за окултни кръвоизливи**. По време на консултациите гастроентеролозите на болницата ще предоставят на пациентите персонални препоръки и ще поддържат контакт с тях, с цел продължаване на тяхното проследяване.

*“Приехме инициативата на* ***Фондация „Лъчезар Цоцорков“*** *присърце, защото като лекари, които познават спецификата на болестта, знаем, че превенцията и скрининга са от ключово значение при справянето с рака на дебелото черво. Вярвам, че в България е възможно да съществува модерна медицина с акцент към човешкото отношение и с настоящия проект ще го докажем на практика. Жизненоважно е да възвърнем изгубената вяра на пациентите в българския лекар",* сподели д-р Герасим Темелков, гастроентеролог в УМБАЛ “Лозенец”.

*„Ракът на дебелото черво е второто по смъртност онкологично заболяване в България - то може да бъде напълно предотвратимо, стига да бъде установено навреме. Безкрайно сме благодарни на УМБАЛ „Лозенец“, които прегърнаха инициативата „*[*Заедно срещу рака на дебелото черво*](https://testvai.bg/)*“ и се включват със своята ценна експертиза в този животоспасяващ проект. Програмите за скрининг като тази, която осъществяваме в момента, могат да променят за добро здравната система в България и буквално да спасят живота на хиляди хора“,* споделя Елена Джамбазова, програмен директор „Здравеопазване“ във Фондацията.

Програмата за скрининг “Заедно срещу рака на дебелото черво” на **Фондация “Лъчезар Цоцорков”** се провежда пилотно в София от началото на септември 2022 г. като първа стъпка към осъществяването на една по-голяма цел в бъдеще: организиране и провеждане на национална скринингова кампания. Програмата дава възможност за извършване на безплатни тестове за окултни кръвоизливи, чрез които се извършва ранна диагностика на заболяването. **От старта на кампанията до момента, положителните тестове са 14% от общо направените лабораторни изследвания.**